इंग्लैंड ने भारत को पारी और आठ रन से धोया  
मास्टर ब्लास्टर सचिन तेंदुलकर एक बार फिर 100वें शतक से चूक गए। वह 91 रन बनाकर ब्रेजनन की गेंद पर आउट हो गए।
नर्वस नाइंटीज का शिकार मास्टर ब्लास्टर सचिन तेंदुलकर शतकों के शतक से चूक गए जबकि भारत भी इंग्लैंड के खिलाफ चौथे और अंतिम क्रिकेट टेस्ट में पारी और आठ रन की हार के साथ श्रृंखला में सूपड़ा साफ होने से नहीं बचा पाया।   इसके साथ ही आईसीसी रैंकिंग में टीम का तीसरे स्थान पर खिसकना भी तय हो गया। तेंदुलकर ने 172 गेंद की अपनी पारी में 11 चौकों की मदद से 91 रन बनाए और नाइट वाचमैन अमित मिश्रा (141 गेंद में 84 रन, 10 चौके) के साथ चौथे विकेट के लिए 144 रन जोड़े। जब ये दोनों बल्लेबाज क्रीज पर थे तब लग रहा था कि भारत इस मैच को ड्रा कराने में सफल रहेगा लेकिन टीम अपने अंतिम सात विकेट 21 रन पर गंवाने के साथ 283 रन पर सिमट गई और श्रृंखला 4-0 से गंवा बैठी। तेंदुलकर अपने करियर में नौवीं बार नर्वस नाइंटीज का शिकार हुए।  इंग्लैंड की ओर से ग्रीम स्वान ने फिरकी की जादू चलाते हुए 106 रन देकर छह विकेट चटकाए। इससे पूर्व टीम ने अपनी पहली पारी छह विकेट पर 591 रन बनाने के बाद घोषित की थी जिसके जवाब में टीम इंडिया 300 रन ही बना सकी थी और फालोऑन खेलने उतरी थी।  इससे साथ ही अब जब आईसीसी अपनी नई रैंकिंग जारी करेगा जो उसमें इंग्लैंड दुनिया की नंबर एक जबकि भारत दुनिया की तीसरे नंबर की टीम होगा। भारत ने श्रृंखला की शुरुआत नंबर एक टीम जबकि इंग्लैंड ने तीसरी टीम के रूप में की थी।  ऑस्ट्रेलिया के खिलाफ 1999-2000 में तीन मैचों की श्रृंखला 3-0 से गंवाने के बाद यह पहला मौका है जब दो से अधिक मैचों की श्रृंखला में भारत का वाइटवाश हुआ है। इंग्लैंड ने इससे पहले पिछली बार 1974 में अपनी सरजमीं पर भारत का सूपड़ा साफ किया था जब मेजबान टीम ने 3-0 से श्रृंखला जीती थी।